November 10-én az angolok minden olyan javaslatot visszautasítottak, amely csökkentette volna Eduárd szuverenitását Gascogne-ban. Mivel az angolok pénze fogytán volt és a városban angolellenes hangulat uralkodott, a delegáció egyes tagjai már december közepén visszaindultak a szigetországba. A pápa ekkor azt javasolta, hogy Eduárd a tárgyalást addig folytató egyházi személyek helyett küldjön inkább világi főurakat, de elképzelése nem talált meghallgatásra. 1345 februárjában az utolsó angol követ is elhagyta Avignont. Az angol uralkodó 1345. június 15-én felmondta a malestroit-i békét, majd egy évvel később hadjáratot indított Fülöp ellen.